একটি পত্রিকার খবর অনুয়ায়ী, গত এক যুগের তথাকথিত সন্ত্রাসবিরোধী যুদ্ধে ইরাক, আফগানিস্তান, পাকিস্তান, ফিলিস্তিন, সিরিয়া ও আফ্রিকায় প্রায় ১২ মিলিয়ন মানুষ নিহত হয়েছেন কিন্তু শার্লি হেবদো পত্রিকায় সন্ত্রাসী হামলায় ১২ জন সংবাদকর্মী নিহত হওয়ার সংবাদটি ১২ মিলিয়ন মুসলমান নিহত হওয়ার চাইতে পশ্চিমা বিশ্বে বেশি গুরুত্ব লাভ করেছে এবং বেশি প্রতিক্রিয়া দেখানো হয়েছে। প্যারিসের শার্লি হেবদো পত্রিকায় নিহতদের পরিবারের প্রতি সমবেদনা জানাতে সেখানে বিশ্বের ৪০টি দেশের রাষ্ট্রনেতার উপস্থিতি ঘটেছিল। তারা সন্ত্রাসের বিরুদ্ধে ফ্রান্সের পাশে থাকার প্রত্যয় ব্যক্ত করেছেন। কিন্তু গত অর্ধশত বছরে অথবা গত এক যুগে ইসরাইলি সামরিক হামলায় নিহত ফিলিস্তিনিদের রক্ষায় বিশ্বনেতাদের অনুরূপ ভূমিকায় কখনো দেখা যায়নি। আমরা যদি ধরে নেই, হাজার হাজার সাধারণ মানুষ হত্যার ঘটনার চেয়ে একসাথে ১২ জন সাংবাদিক হত্যা বেশি তাৎপর্যপূর্ণ ও নিন্দনীয়, তাহলে বলতে হয়, গত বছর ইসরাইলিদের গাজা আক্রমণের সময় অন্তত দেড় ডজন সাংবাদিককে হত্যা করেছে আইডিএফ।